Diari Oficial de la Generalitat Valenciana


Sumari del DOGV 4359, del 17-10-2002 (2002/11334)

RESOLUCIÓ de 3 d'octubre de 2002, de la Direcció General de Funció Pública, per la qual es constituïx la borsa d'ocupació temporal del grup D, sector d'administració general.
------------------------------------------------------------------------------------------------------------------------------------------------------------------------------

### Dades del document

Número de DOGV
:   4359

Data del DOGV
:   17-10-2002

Secció del DOGV
:   II. AUTORITATS I PERSONAL - E) ALTRES ASSUMPTES

Número del document
:   2002/11415


Data del document
:   03-10-2002

Organisme emissor
:   Conselleria de Justícia i Administracions Públiques

Tipus de document
:   Resolució

Anàlisi jurídica

 Descriptors 

:   * administració regional
    * treball temporal
    * professió administrativa
    * concurs administratiu

RESOLUCIÓ de 3 d'octubre de 2002, de la Direcció General de Funció Pública, per la qual es constituïx la borsa d'ocupació temporal del grup D, sector d'administració general. [2002/11831]
  
L'apartat 1 de l'article 5 de l'Orde de 19 de juliol de 2002, de la Conselleria Justícia i Administracions Públiques, sobre regulació de borses d'ocupació temporal per a proveir provisionalment llocs de treball de l'administració del Govern Valencià (DOGV de 24-07-02 i Correcció d'Errors en el DOGV de 20-09-02), disposa que les borses de treball es convocaran mitjançant resolució de la Direcció General de Funció Pública.
  
L'apartat 2 del mateix article establix que poden integrar-se en la corresponent borsa qui, havent participat en un procés selectiu per a l'ingrés en l'administració del Govern Valencià, finalitzat després de l'entrada en vigor del Decret 33/1999, de 9 de març, del Govern Valencià, hagen aprovat els exercicis que es determinen i acrediten els requisits exigits per a prendre part en el procés selectiu.
  
Per Orde de 29 de desembre de 2000, de la Conselleria de Justícia i Administracions Públiques, es van convocar proves selectives d'accés al grup D del sector d'administració general, torn d'accés lliure, Convocatòria 09/1999. I per altres dos ordes d'igual data i conselleria, es van convocar també proves selectives d'accés al grup D del sector d'administració general, torn de discapacitats, Convocatòria 10/1999, i torn de promoció interna, Convocatòria 11/1999.
  
El tribunal qualificador de les referides convocatòries, mitjançant Acord de 23 de setembre de 2002, disposa la publicació de les relacions d'aspirants que han superat les proves selectives, amb la qual cosa posa fi al procés.
  
En virtut d'això i en ús de les facultats que té conferides, esta Direcció General de Funció Pública resol:
  
Primer
  
Queda constituïda la borsa d'ocupació temporal per al nomenament de funcionaris interins del grup D del sector d'administració general, per tal que, quan les necessitats del servici ho exigisquen, puguen proveir-se provisionalment llocs de treball dels referits grup i sector de l'administració del Govern Valencià, de conformitat amb el que establix l'Orde de 19 de juliol de 2002, de la Conselleria de Justícia i Administracions Públiques reguladora de l'expressada matèria.
  
Segon
  
La borsa a què es referix el número anterior està integrada pel personal que seguidament es relaciona:
  
a) Els qui hagen superat les proves selectives en qualsevol dels tres torns i estiguen compresos en les relacions definitives d'aprovats, fins a la seua presa de possessió com a funcionaris de carrera.
  
b) Els qui, sense superar les proves selectives, hagen aprovat en els torns lliure i de discapacitats algun exercici de l'oposició.
  
Tercer
  
L'orde de prelació dels integrants de la borsa és el següent:
  
a) Primerament es relacionen, amb caràcter preferent, els compresos en la lletra a) de l'anterior número segon, per orde de major a menor puntuació final, inclosa la fase de concurs, i que procedisquen del torn de promoció interna.
  
b) A continuació, s'inclouen els qui hagen superat les proves selectives en els torns lliure i de discapacitats, per orde de major a menor puntuació, inclosa la fase de concurs, amb independència del torn en què hagen participat. En cas d'empat, s'ordenaran alfabèticament.
  
c) Després s'inclouen els compresos en la lletra b) del número segon, indistintament del torn lliure o de discapacitats en què hagen participat, amb preferència dels qui hagen aprovat més exercicis i, a igual nombre d'estos, els qui obtinguen major puntuació, una vegada sumada la que corresponga per valoració de mèrits, segons el barem de les bases de la convocatòria de les proves selectives. En cas d'empat, s'ordenaran alfabèticament.
  
Quart
  
1. La Comissió de Seguiment de les Borses d'Ocupació Temporal efectuarà la baremació de mèrits als integrants de la borsa que no se'ls hagen valorat en la fase de concurs de les proves selectives, per tal de sumar la puntuació a l'obtinguda en la fase d'oposició i ordenar-los en la relació de components segons la puntuació total, de major a menor.
  
2. A tal fi, la Direcció General de Funció Pública requerirà els interessats perquè, en el termini que s'indique, no inferior a deu dies, presenten els documents que justifiquen els mèrits al·legats. Els mèrits que no s'acrediten de mode fefaent, no es valoraran.
  
3. La provisió de llocs, amb caràcter interí, s'efectuarà d'acord amb el que preveuen l'article 6 i concordants de l'Orde de 19 de juliol de 2002, de la Conselleria de Justícia i Administracions Públiques, sobre regulació de borses d'ocupació temporal per a proveir provisionalment llocs de treball en l'administració del Govern Valencià.
  
Cinqué
  
En compliment de la disposició transitòria de l'Orde citada en el paràgraf anterior, queden dissoltes les borses que estigueren en vigor, amb anterioritat a la data d'esta resolució, per al nomenament de funcionaris interins del grup D del sector d'administració general.
  
Sisé
  
1. La present Resolució posa fi a la via administrativa i contra esta cap interposar recurs de reposició, amb caràcter potestatiu, davant del mateix òrgan que l'ha dictat, en el termini d'un mes a partir del dia següent al de la seua publicació; de conformitat amb els articles 109, 110, 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
2. Si no es recorre en reposició i d'acord amb el que disposen els articles 10, 14 i 46 de la Llei 29/1998, Reguladora de la Jurisdicció Contenciosa Administrativa, les persones interessades poden interposar recurs contenciós administratiu davant del Jutjat Contenciós Administratiu de València, en el termini de dos mesos a comptar des de l'endemà al de la publicació d'esta resolució.